വീഴ്ച വീല്ചെയറിലാക്കി, നെറ്റിപ്പട്ടത്തില് ജീവിതം തുന്നിയൊരുക്കി രാജീവ് കോഴിക്കോട്: കെട്ടിടത്തില് നിന്നുളള ആ വീഴ്ച ജീവിതം വീല്ചെയറിലാക്കിയെങ്കിലും രാജീവ് തുന്നുകയാണ് അതിജീവനത്തിന്റെ നെറ്റിപ്പട്ടം. കോഴിക്കോട് ചെറൂപ്പ വയ്ത്തല കുന്നുമ്മല് പുത്തന്വീട്ടിലിരുന്ന് 34കാരന് നെയ്യുന്ന അലങ്കാര നെറ്റിപ്പട്ടം ഭാര്യയും അഞ്ച് വയസുകാരി മകളും അമ്മയും അമ്മമ്മയും അടങ്ങുന്ന കുടുംബത്തിന്റെ തണലുകൂടിയാണ്. അരയ്ക്ക് താഴെ തളര്ന്ന രാജീവിന്റെ പരിചരണവും വീട്ടിലെ പ്രായമായവരുടെ കാര്യങ്ങളും നോക്കേണ്ടതിനാല് ഭാര്യ ജിന്ഷയ്ക്ക് വേറെ ജോലിക്കും പോകാനാവില്ല. വേദന തിന്നാണെങ്കിലും ജീവിതത്തില് തോല്ക്കരുതെന്ന ഉറച്ച തീരുമാനമാണ് നെറ്റിപ്പട്ട നിര്മാണത്തില് രാജീവിനെ എത്തിച്ചത്. സുഹൃത്ത് നല്കിയ ടാബ്ലെറ്റില് നിന്ന് യൂട്യൂബ് കണ്ടാണ് നെറ്റിപ്പട്ടം ഉണ്ടാക്കാന് പഠിക്കുന്നത്. മറ്റൊരു സുഹൃത്തായ ബിജു സാധനങ്ങളെല്ലാം എത്തിച്ചു നല്കി. എന്നാല് വീട്ടില് അലങ്കാരത്തിന് വയ്ക്കുന്ന നെറ്റിപ്പട്ടത്തിന് ആവശ്യക്കാര് കുറവാണെന്ന സങ്കടം രാജീവിനുണ്ട്. ഒരു നെറ്റിപ്പട്ടം തയ്യാറാക്കാന് ദിവസങ്ങള് വേണം. മിമിക്രി കലാകാരന് കൂടിയായ രാജീവ് ഒരു സ്വകാര്യ ചാനലിലെ കോമഡി ഉത്സവത്തിലും പങ്കെടുത്തിട്ടുണ്ട്. ജീവിതം മാറ്റിയെഴുതിയ വീഴ്ച കെട്ടിട നിര്മാണ തൊഴിലാളിയായ രാജീവ് 2016ലാണ് ജോലിക്കിടെ കെട്ടിടത്തിന്റെ രണ്ടാംനിലയില് നിന്ന് വീഴുന്നത്. കാഴ്ചയില് മുറിവുകളൊന്നും ഇല്ലാത്തതിനാല് ജോലി സ്ഥലത്തു തന്നെ തുടര്ന്നു. വേദന കൂടിയപ്പോള് വൈകീട്ട് കോണ്ട്രാക്ടറായ വീട്ടുടമ മെഡിക്കല് കോളേജില് എത്തിക്കുകയായിരുന്നു. ഉള്ളതെല്ലാം വിറ്റുപെറുക്കി ചികിത്സ നടത്തി. സ്വന്തം വീടിന്റെ നിര്മാണത്തിനിടെ അപകടം പറ്റിയ തൊഴിലാളിയ്ക്ക് ഒരു സഹായവും കോണ്ട്രാക്ടര് നല്കിയില്ല. നാട്ടുകാരുടെ കാരുണ്യത്തില് വെല്ലൂരില് കുറെകാലം ചികിത്സ തുടര്ന്നു. അവിടെ നിന്ന് തണലിലും. തണലില് ചികിത്സക്കെത്തിയ റിട്ട. പൊലീസുകാരനില് നിന്നാണ് കോണ്ട്രാക്ടറില് നിന്ന് നഷ്ടപരിഹാരം വാങ്ങാന് വഴിയുണ്ടെന്ന് അറിയുന്നത്. രാജീവിന്റെ ചികിത്സയ്ക്കായി രൂപീകരിച്ച കമ്മിറ്റിയംഗങ്ങള് കോണ്ട്രാക്ടറെ സമീപിച്ചപ്പോള് ഒരു ലക്ഷം രൂപ നല്കാമെന്ന് പറഞ്ഞ് മടക്കി. പലതവണ പിറകെ നടന്നാണ് ഇരുപത്തയ്യായിരം രൂപയുടെ ചെക്ക് നല്കുന്നത്. അതാകട്ടെ വണ്ടി ചെക്കും. കോണ്ട്രാക്ടര്ക്കെതിരെ കേസുകൊടുത്തപ്പോള് രാജീവിനെ മദ്യപാനിയാക്കി അയാള് ചിത്രീകരിച്ചു. തണലിലെ ചികിത്സ കഴിഞ്ഞ് മൂന്ന് വര്ഷത്തിനുശേഷം രാജീവിന്റെ സ്ഥിതി പിന്നെയും വഷളായതോടെ ടൗണ് പൊലീസ് സ്റ്റേഷനിലെ സുനിതയും മാവൂര് സ്റ്റേഷനിലെ രാജേഷും മുന്കൈയെടുത്ത് ഫാദര് ജോര്ജ് കണ്ണന്താനത്തിന്റെ സഹായത്തോടെ ബംഗളൂരുവില് ചികിത്സ നടത്തിയാണ് ഇപ്പോഴത്തെ സ്ഥിതിയിലെത്തിച്ചത്. രാജീവിന്റെ ഫോണ് നമ്ബര്: 9744816558.